Sommeridyllen kan igen indfinde sig på Ruths Hotel i Skagen. Den varslede konflikt mellem hotellet og fagforbundet 3F er afblæst, efter at parterne har indgået en overenskomstaftale. Det oplyser parterne i en fælles pressemeddelelse. 3F Frederikshavn sendte 8. juni et konfliktvarsel til Ruths Hotel. Den lokale 3F-afdeling havde igennem længere tid forsøgt at indgå en overenskomstaftale med hotellet. Forhandlingerne var dog ifølge fagforbundet strandet, og derfor så de ingen anden udvej end at sende et konfliktvarsel til Ruths Hotel. I sidste uge mødtes parterne i et forsøg på at finde en løsning, og det lykkedes i fredags, hvor 3F og Ruths Hotel satte en foreløbig underskrift på en overenskomst mellem Ruths Hotel og 3F. - Mødet foregik i en god atmosfære, og de ting, der var uenighed om, blev gennemgået og grundigt behandlet, så der nu ikke er flere uafklarede punkter omkring overenskomst og lokalaftale, skriver parterne i en fælles pressemeddelelse. Ingen strejke eller blokade Der er tale om en foreløbig underskrift, da bestyrelsen på Ruths Hotel skal godkende aftalen, før den er endelig. - Nu ligger der det, vi kalder en overenskomst med forbehold for de kompetente forsamlingers godkendelse, lyder det i pressemeddelelsen. Dermed ender det ikke i en konflikt med strejke eller blokade af hotellet i løbet af sommeren. - Både 3F og Ruths Hotel er glade for, der er fundet en løsning på konflikten. Og det er en god løsning, begge parter kan se sig selv i - både nu, men også fremadrettet, lyder det.

Referat:
Ruths Hotel i Skagen og fagforbundet 3F har indgået overenskomstaftale, som betyder, at den varslede konflikt mellem parterne er afblæst.